DOD ปิดพุ่ง 5% คาดเก็งกำไรก่อนหลุด Cash Balance ลุ้นผลงานปีนี้โต รับกัญชงหนุน
DOD ปิดพุ่ง 5% คาดเก็งกำไรก่อนหลุดมาตรการ "Cash Balance" พรุ่งนี้ ลุ้นกำไรปีนี้โต รับอานิสงส์ธุรกิจกัญชงหนุน
DOD ปิดพุ่ง 5% คาดเก็งกำไรก่อนหลุดมาตรการ "Cash Balance" พรุ่งนี้ ลุ้นกำไรปีนี้โต รับอานิสงส์ธุรกิจกัญชงหนุน
17 มิ.ย. 2564

ผู้สื่อข่าวรายงานว่า ราคาหุ้น บริษัท ดีโอดี ไบโอเทค จำกัด (มหาชน) หรือ DOD ปิดตลาดวันนี้  (17 มิ.ย.) อยู่ที่ 14 บาท บวก 0.70 บาท หรือ 5.26% สูงสุดที่ 14.10 บาท ต่ำสุดที่ 13.10 บาท ด้วยมูลค่าซื้อขาย 257.46 ล้านบาท

โดยก่อนหน้านี้ นางสาวสุวารินทร์ ก้อนทอง ประธานเจ้าหน้าที่บริหารฝ่ายการเงิน บริษัท ดีโอดี ไบโอเทค จำกัด (มหาชน) หรือ DOD เปิดเผยผ่านรายการ “ข่าวหุ้นเจาะตลาด” ว่า หลังจากทางสำนักงานคณะกรรมการอาหารและยา (อย.) ได้คืนใบอนุญาตนำเข้าเมล็ดพันธุ์กัญชงให้กับบริษัท สยาม เฮอเบล เทค จำกัด ซึ่งเป็นบริษัทย่อยของ DOD และเป็นหนึ่งในผู้นำเข้าเมล็ดพันธุ์กัญชงจากประเทศสหรัฐอเมริกา เป็นที่เรียบร้อยแล้วนั้น
ปัจจุบันบริษัทได้ดำเนินการยื่นเอกสารให้กับทาง Supplier เพื่อนำเข้าเมล็ดกัญชงจากประเทศสหรัฐอเมริกา จำนวน 10 สายพันธุ์ แบ่งเป็น สายพันธุ์ เพื่อสกัดเป็น CBD จำนวน 8 สายพันธุ์ และสายพันธุ์ เพื่อสกัด Hemp seed oil ซึ่งเอกสารตรงตามความต้องการ Supplier ครบถ้วน และจะมีการขออนุญาตการส่งออกผลิตภัณฑ์ทางการเกษตรจากประเทศสหรัฐอเมริกามายังปลายทางประเทศไทยต่อไป
ทั้งนี้ ในเบื้องต้นล็อตแรกจะถึงประเทศไทยปลายเดือน มิถุนายน 2564 หรือช้าสุดเดือน กรกฎาคม 2564 เมื่อได้เมล็ดกัญชงแล้วจะดำเนินการเจรจาพูดคุยกับทางกลุ่มวิสาหกิจชุมชน และกลุ่มเกษตรที่มีใบอนุญาตในการปลูกกัญชงนำเมล็ดไปปลูกต่อไปเพราะเป็นสิ่งเดียวที่จะไม่ยอมทำเองเด็ดขาด เนื่องจาก DOD ต้องการให้กัญชงเป็นพืชเศรษฐกิจที่ช่วยผลัดดันให้กลุ่มเกษตรกรเติบโตไปได้ในอนาคต
สำหรับระยะเวลาในการปลูกพืชกัญชงเฉลี่ยอยู่ที่ 4-5 เดือน เมื่อกลุ่มเกษตรกรมีผลิตผลออกมาพร้อมเก็บเกี่ยวแล้ว ทาง DOD จะเป็นรับซื้อเข้าสู่โรงสกัดทั้งหมด (โครงสร้างราคาต้องรอดูก่อน) เพื่อสกัดสารออกมาใช้งานกับผลิตภัณฑ์ของฐานลูกค้าในพอร์ต โดยปัจจุบันมีห้องวิจัย และพัฒนา ตรวจคุณภาพสารสกัด พร้อมนำสู่กระบวนการผลิตได้ทันที ซึ่งเครือบริษัท มีโรงงานผลิตภัณฑ์อาหารเสริม และโรงงานผลิตผลิตภัณฑ์สกินแคร์ รองรับอยู่แล้ว
โดยบริษัทหวังว่าทาง อย. จะมีการเปิดให้ยื่นใบอนุญาตในการตั้งโรงสกัดสารจากกัญชงอย่างเป็นทางการ ได้ทันช่วงฤดูเก็บเกี่ยวในล็อตแรกพอดี เนื่องจาก DOD มีโรงงานสกัดรองรับตามที่กล่าวมาข้างต้น เพื่อสกัดสาร CBD ให้ได้ตาม อย.กำหนด หรือความรู้เชิงขั้นตอน (know-how) ที่เกี่ยวข้องครบครัน ทำให้ที่ผ่านมามีฐานลูกค้าเดิมได้เซ็นสัญญาร่วมพัฒนาสูตร (MOU) หลายรายมากทั้ง CBD และ Hemp seed oil
ขณะที่ฐานลูกค้าใหม่ที่ทยอยเข้ามา โดยทาง DOD จะพัฒนาสูตรกัญชงไว้ใช้งานได้ทันทีเมื่อสารสกัดต่าง ๆ พร้อม เบื้องต้นว่าลูกค้าในพอร์ตทุกรายจะมีผลิตภัณฑ์ที่มีส่วนผสมกัญชง และวางจำหน่ายผลิภัณฑ์ใหม่ออกสู่ตลาดในไตรมาส 4/2564 ท้ายที่สุดแล้วยังต้องรอดูผลผลิตของกลุ่มเกษตรกรว่าจะออกมาตามที่หวังไว้หรือไม่ เพราะเป็นสายพันธุ์ต่างถิ่น และภูมิอากาศ ซึ่งอาจเจริญเติบโตได้ไม่เต็มที่ แน่นอนว่าต้องซัพพลายให้กับฐานลูกค้าในพอร์ตให้เพียงพอก่อน
ด้านมูลค่าการตลาดกัญชา-กัญชง (Market Cap) ถือว่าใหญ่มาก ๆ โดยปัจจุบัน DOD สามารถดึงส่วน Market Cap ได้มาค่อนข้างเร็วมาก ซึ่งหลังจากนี้ความต้องการในตลาดจะเห็นชัดเจนมากขึ้น เพราะมีกลุ่มผู้บริโภคที่สนใจอยู่แล้ว และกลุ่มผู้บริโภคที่มาตามเทรนด์อยากจะลองผลิตภัณฑ์ต่าง ๆ ที่มีช่องทางวางขายมากขึ้น และมีความหลากหลาย เชื่อว่าผลิตภัณฑ์ของฐานลูกค้าในพอร์ตกลุ่มแรกที่วางจำหน่ายสู่ท้องตลาดจะได้รับความสนใจเป็นอย่างมากแน่นอน
“แม้ว่าความสามารถในการขับเคลื่อนอุตสาหกรรมกัญชา-กัญชง มีเพียบพร้อมตั้งแต่ต้นน้ำ กลางน้ำ ปลายน้ำ แต่ DOD จะเน้นในสิ่งที่เชี่ยวชาญ และถนัด คือ การผลิต-พัฒนาผลิตภัณฑ์ เพื่อให้ฐานลูกค้าในพอร์ตได้สินค้าที่มีคุณภาพ ก่อนออกจำหน่ายสู่มือผู้บริโภค และยังมีความสามารถในการทำกำไร (มาร์จิ้น) ได้สูง เพราะเป็นผู้ควบคุมไว้ทั้งต้นน้ำจนถึงปลายน้ำ”
ด้านผลการดำเนินงานในไตรมาส 2/2564 เป็นไปตามแผน หลังจากไตรมาส 1/2564 สามารถเติบโตได้มากกว่าแผนที่วางไว้ ดังนั้นภาพรวมทั้งปี 2564 จะมีทิศทางที่ดีเช่นกัน นอกจากนี้อยู่ระหว่างการปรับโครงสร้างภายในของส่วนอาหารเสริม และเครื่องสำอาง ด้านโครงสร้างราคา และบริหารงาน เร็วๆ นี้จะเห็นการเปลี่ยนแปลงมากขึ้น
ขณะที่เมื่อวันที่ 7 พ.ค. 2564 ตลาดหลักทรัพย์แห่งประเทศไทย (ตลท.) ให้ DOD เข้าข่ายมาตรการกำกับการซื้อขาย ระดับ 1 : Cash Balance เริ่มตั้งแต่วันที่ 10 พ.ค. 2564 สิ้นสุดวันที่ 18 มิ.ย. 2564 จึงคาดว่าอาจมีการเข้าซื้อเก็งกำไร ก่อนที่จะสิ้นสุดมาตรการ Cash Balance แต่อย่างไรก็ตามยังต้องจับตาดูว่า ตลท. จะขยายช่วงเวลาออกไปอีกหรือไม่